বরগুনা, ১১ জুলাই (শীর্ষ নিউজ ডটকম): বঙ্গোপসাগরে ৩২ ট্রলারে ডাকাতি ও ৩  ট্রলারসহ ৪৭ জন জেলেকে অপহরণ করা হয়েছে। রোববার গভীর রাতে বরগুনার পাথরঘাটা থেকে ৬০ কিলোমিটার পূর্ব-দক্ষিণে বঙ্গোপসাগরের কচিখালী ও নারকেলবাড়িয়ার মধ্যচর এলাকায় সুন্দরবনের জলদস্যুরা ডাকাতির পর ট্রলারসহ ওই জেলেদের অপহরণ করে। ডাকাতরা মাছ, জাল, ট্রলারের যন্ত্রাংশ এবং নগদ টাকাসহ ৫০ লাখ টাকার মালামাল লুট করে নেয়। এ সময় তাদের হামলায় ১৩ জন জেলে আহত হয়। আহত জেলেদের পাথরঘাটা হাসপাতালে প্রাথমিক চিকিৎসা দেয়া হয়েছে। ট্রলারগুলোর মালিক ও জেলেদের বাড়ি পিরোজপুর ও বরগুনা জেলার বিভিন্ন থানায়। আজ সোমবার বিকেলে ৩২ ট্রলারের অন্য  জেলেরা পাথরঘাটায় ফিরে এসে সাংবাদিকদের এ তথ্য জানান।  বরগুনা ট্রলার শ্রমিক ইউনিয়নের সভাপতি আব্দুল মান্নান মাঝি জানান, রোববার রাতে ট্রলারগুলো মাছ ধরে কচিখালী ও নারকেলবাড়িয়ার মধ্যচর এলাকায় কাছাকাছি অবস্থান করছিল। রাত ৯টার দিকে সুন্দরবনের সংঘবদ্ধ ২৫/৩০ জনের একদল জলদস্যু ২টি ট্রলারে এসে অতর্কিতে জেলেদের অস্ত্রের মুখে জিম্মি করে এলোপাতাড়ি মারপিট শুরু করে। প্রায় ৩ ঘণ্টাব্যাপী তারা ৩২ ট্রলারের মালামাল ও নগদ টাকা লুটপাট করে। এ সময় ১৫/২০ জন জেলে সাগরে লাফিয়ে পড়লে ১২ ঘণ্টা পর আজ সকালে তাদেরকে উদ্ধার করা হয়।  ফিরে  আসা জেলেরা জানায়, অপহৃত জেলেদের মুক্তিপণ হিসেবে মাথাপিছু ৫০ হাজার থেকে ১ লাখ টাকা দাবি করেছে জলদস্যুরা। অপহৃত ট্রলারের মালিকদের কাছে দস্যুদের খাবার ও রসদ সামগ্রী দাবি করে ৩ দিনের মধ্যে ট্রলারগুলো ছাড়িয়ে না নিলে ট্রলারের যস্ত্রাংশ পাচার করা হবে বলে তারা হুমকি দিয়ে যায়।  অপহৃত ট্রলারের মধ্যে রয়েছে- পাথরঘাটার এফবি খাদিজা, এফবি সেভেন স্টার, এফবি আল্ল্লারদান, এফবি মায়ের দোয়া। আর অপহৃত জেলেদের মধ্যে আলিম, নূর আলম, হারুন মাঝি, মোশারেফ মাঝি, ছগির মাঝি, লাল মিয়া ও মিজান সরদারের নাম জানা গেছে।  বরগুনা জেলা  ট্রলার মালিক সমিতির সভাপতি গোলাম মোস্তফা চৌধুরী জানান, গত ১৫ দিনে এ নিয়ে জলদস্যুদের কাছে ৫ ট্রলারসহ ১৫৭ জন জেলে আটক রয়েছে।  (শীর্ষ নিউজ ডটকম/প্রতিনিধি/শাসি/এআইকে/২০.০৬ ঘ.)